Molde åpner sjekkheftet og henter angriperen Pape Pate Diouf tilbake til «Rosenes by».

Like før overgangsvinduet stengte mandag ble Molde og FC København enige om en overgang.

Samtidig har Molde kvittet seg med Tommy Høiland.

Kalte LSK for en drittklubb

På sine hjemmesider melder klubben at Høiland lånes ut til Lillestrøm ut sesongen 2014.

– Lillestrøm er en klubb som har store tradisjoner i norsk fotball. Jeg føler at Åråsen er det rette valget for meg nå. Jeg tror jeg vil utvikle meg videre i LSK, sier Tommy Høiland til LSK.no.

Han har tidligere beskrevet Lillestrøm som en «drittklubb» på sin offisielle Twitter-profil.

– Det var der og da. Jeg har stor respekt for Lillestrøm, og ikke noe jeg står inne for. Det ble sagt da jeg var som hetest i toppen. Det er bare å beklage overfor alle som er LSK-fans, sier han, og slår fast:

– Jeg håper å bidra til at Lillestrøm får en knallsesong. Det viktigste er at vi gjør det bra som lag, og jeg skal bidra.

Skrev under på treårskontrakt

Pape Pate Diouf har skrevet under på en kontrakt som strekker seg ut 2016-sesongen.

– Vi føler at Pape hører hjemme her i Molde; ikke bare på grunn av de årene han har spilt for klubben, men også fordi han familiemessig har knyttet seg sterkt til byen. nå kommer han hjem, og vil bli en verdifull spiller i vår stall, sier Moldes trener Tor Ole Skullerud til Moldes nettsider.

Overgangssummen for spissen er foreløpig ikke offentliggjort.

Vil ikke røpe overgangssummen

– Klubbene er enige om en avtale som holdes konfidensiell. Pape er enig med Molde om sine betingelser og har signert ut sesongen 2016, bekrefter mediesjef Per Lianes i Molde Fotballklubb overfor Romsdals Budstikke.

FC København bekrefter imidlertid på sine nettsider at Molde har kjøpt spissen.

– FC København har solgt angriperen Pape Pate Diouf til den norske Tippeligaklubben Molde FK med umiddelbar virkning. FCK ønsker Pape Diuof det beste for karrieren fremover, skriver FCK på sine nettsider.

I løpet av sitt opphold i den danske hovedstadsklubben fikk Diouf med seg 34 kamper og seks mål.

39 mål i Molde-trøya

Pape Pate Diouf ble først hentet til Molde i 2006.

Etter 112 kamper og 39 mål signerte han for den danske klubben FC København i 2011.

I sesongen 2012 var han igjen på lån i Molde, men returnerte til Danmark der han ble lånt ut til Esbjerg. Nå er han tilbake i Molde igjen permanent de neste to årene.